b'\n_START_ARTICLE_\nSarjis\n_START_PARAGRAPH_\nSarjis oli vuosina 1972\xe2\x80\x931974 ilmestynyt, pelk\xc3\xa4st\xc3\xa4\xc3\xa4n suomalaista sarjakuvaa julkaissut sarjakuvalehti. Lehden kustantajana oli sittemmin Semiciin yhdistetty Kustannus Oy Williams ja p\xc3\xa4\xc3\xa4toimittajana Veikko Savolainen._NEWLINE_Lehden piirt\xc3\xa4jien ydinjoukon muodostivat Joonas-sarjakuvastaan tunnettu Veikko Savolainen sek\xc3\xa4 muista piirt\xc3\xa4jist\xc3\xa4 Usko Laukkanen (nimimerkki Foi), Seppo Lindqvist, Veli-Pekka Alare, Hannu Kuukkanen (nimimerkki Valto), Tarmo Koivisto ja Kari Lepp\xc3\xa4nen (nimimerkki Oskari). My\xc3\xb6hemmin tunnetuiksi tulleista suomalaisen sarjakuvan tekij\xc3\xb6ist\xc3\xa4 lehdess\xc3\xa4 esiintyiv\xc3\xa4t lis\xc3\xa4ksi my\xc3\xb6s Ursula Niemist\xc3\xb6, Hannu M\xc3\xa4ntt\xc3\xa4ri, Mauri Kunnas, Harri Vaalio (nimimerkki Wallu), Ilkka Heil\xc3\xa4, Martti Sirola ja Jorma Pitk\xc3\xa4nen (nimimerkki Jope)._NEWLINE_Edell\xc3\xa4mainittujen lis\xc3\xa4ksi seuraavien 28 sarjakuvantekij\xc3\xa4n t\xc3\xb6it\xc3\xa4 julkaistiin:_NEWLINE_Timo Aarniala, Kai Bergroth (KJB), Seppo Halinen, Pauli Heikkil\xc3\xa4, Elisse Heinimaa, Jouko Innanen (Joke), Timo K\xc3\xa4st\xc3\xa4m\xc3\xa4, Timo Lemettinen, Jukka Linko, Kalevi Manninen, Timo Mikama, Eero Nyk\xc3\xa4nen, Jyrki Nyk\xc3\xa4nen, Harri Ojala, Pertti Palttala (Pera), Pasi Penkki, Kalervo Pulkkinen, Risto Pulkkinen (Ripa), Sakari Pulkkinen, Riku P\xc3\xa4iv\xc3\xa4rinta, Sameli Rantanen (Santtu), Ilkka Remes, Matti Remes, Olli Savolainen (Olli Snen), Tarmo Soukka (Tsou), Heikki Tiiainen (ht), Juha Tikkanen ja Kai Tuloisela._NEWLINE_Lehden ansiosta koko joukko ennest\xc3\xa4\xc3\xa4n tuntemattomia sarjakuvantekij\xc3\xb6it\xc3\xa4 ja amat\xc3\xb6\xc3\xb6rej\xc3\xa4 p\xc3\xa4\xc3\xa4si julkisuuteen. Monelle t\xc3\xb6iden julkaiseminen merkitsi kannustusta harrastuksen syvent\xc3\xa4miseen tai jopa sys\xc3\xa4yst\xc3\xa4 ammattiin._NEWLINE_Sarjakuvien julkaisemisen lis\xc3\xa4ksi lehdess\xc3\xa4 annettiin neuvoja hyv\xc3\xa4n sarjakuvan tekemiseen. My\xc3\xb6skin j\xc3\xa4rjestettin sarjakuvakilpailuja, joissa esimerkiksi sarjan juoni ja nimi oli annettu._NEWLINE_Lehdess\xc3\xa4 oli my\xc3\xb6s suomalaisen sarjakuvan historiaa tai esimerkiksi sarjakuvan sanomaa k\xc3\xa4sittelevi\xc3\xa4 artikkeleita. Kirjoittajina olivat muun muassa Osmo Jokinen, Heikki Kaukoranta ja Jukka Rislakki. Esimerkiksi sellaiset nimet kuin Kari Suomalainen, Erkki Tanttu (Rymy-Eetu), Asmo Alho ja Mika Waltari (Kieku ja Kaiku) ja Aarno Liuksiala (P\xc3\xb6llisen m\xc3\xb6hl\xc3\xa4yksi\xc3\xa4) p\xc3\xa4\xc3\xa4siv\xc3\xa4t esimerkkein\xc3\xa4 esiin.'